Papersnake/gushiwen huggingface dataset:
冬夜伍国开有开同天竺上人过宿小楼
李孙宸（明代）

窗外梅花映雪枝，小楼清坐二更时。谈玄稍藉支公偈，玩月无如小谢诗。

幽赏共披尘外语，深盟宁负酒中期。南州不是陈蕃榻，何物能邀孺子私。
公莫舞
唐皋（明代）

公莫舞，公莫舞，剑光飞，观如堵。亚父诚有见，沛公不击吾属虏。

岂知帝王自有真，谁能阴谋肆轻侮。君不见三章易秦法，何如一炬成焦土！

尔谋非不精，尔党自相拒。壮士拥盾入，怒发冲青天。

立饮尽卮酒，生啖尽彘肩。须臾间行去霸上，鸿门玉斗徒纷然。
久雨喜晴秋凉夜坐有怀
梅宝璐（清代）

积雨兼旬喜乍晴，碧天如洗透秋清。杜陵托兴诗多感，宋玉增悲赋易成。

红树青山怀旧约，药炉经卷伴余生。故人消息飞鸿远，兀坐中宵对月明。
送戴仲鹖谪岭南和侯明府
邵宝（明代）

清江浦口驰词地，左顺门前待报时。
远道谪官何日到，小臣忧报有天知。
镜看白发朝还掩，棹指青山晚更移。
老我闲居复多病，秋来愁和送君诗。
河墅记
戴名世（清代）

江北之山，蜿蜒磅礴，连亘数州，其奇伟秀丽绝特之区，皆在吾县。县治枕山而起，其外林壑幽深，多有园林池沼之胜。出郭循山之麓，而西北之间，群山逶逦，溪水潆洄，其中有径焉，樵者之所往来。数折而入，行二三里，水之隈，山之奥，岩石之间，茂树之下，有屋数楹，是为潘氏之墅。余褰裳而入，清池洑其前，高台峙其左，古木环其宅。于是升高而望，平畴苍莽，远山回合，风含松间，响起水上。噫!此羁穷之人，遁世远举之士，所以优游而自乐者也，而吾师木崖先生居之。

夫科目之贵久矣，天下之士莫不奔走而艳羡之，中于膏肓，入于肺腑，群然求出于是，而未必有适于天下之用。其失者，未必其皆不才；其得者，未必其皆才也。上之人患之，于是博搜遍采，以及山林布衣之士，而士又有他途，捷得者往往至大官。先生名满天下三十年，亦尝与诸生屡试于有司。有司者，好恶与人殊，往往几得而复失。一旦弃去，专精覃思，尽究百家之书，为文章诗歌以传于世，世莫不知有先生。间者求贤之令屡下，士之得者多矣，而先生犹然山泽之癯，混迹于田夫野老，方且乐而终身，此岂徒然也哉？

小子怀遁世之思久矣，方浮沉世俗之中，未克遂意，过先生之墅而有慕焉，乃为记之。
谢周平洲花粢雪饼之贶
萧立之（宋代）

染鹦鹉粒作春华，霜粉熬成亦当家。崖下老翁今□□，誇张盘饤对梅花。
寄题辰州沅阳馆
郑獬（宋代）

张侯守辰溪，作馆清溪上。
峻趾拥崇冈，跋海鳌足壮。
石嶝盘山回，游人出屏障。
林壑互蔽亏，昏明各异状。
辰溪俯洞夷，登临少佳况。
不知自何人，於此废真赏。
洼池失蛟龙，破屋藏魍魉。
如持万黄金，弃之在污壤。
张侯一芟扫，耳目复清旷。
坤倪伏诙谲，闪倐见气象。
素壁照清秋，檐牙屹相望。
啼鸟共徘徊，飞云自来往。
携樽听鸣泉，便可倾佳酿。
烟披舞袖润，谷应歌声响。
客醉未容归，明月纤纤上。
幽怀傥自得，所适即为放。
兹地虽陋僻，境静犹足尚。
壮士偃旗眠，落日惟樵唱。
缓带一来游，清风日萧爽。
颂古二十首
释道颜（宋代）

丙丁童子来求火，南方丙丁又属火。
按剑宗师奈若何，是君心下意不过。
赋得暗尘随马去
徐渭（明代）

春夕丽春灯，芳尘似有情。难随罗袜缓，却逐马蹄轻。

高缕迷鞍浅，低光影镫平。酒家莫留系，一夜遍都城。
法塔哈门
方式济（唐代）

山口严扃月照营，等闲客过待鸡鸣。此身已在重边外，不怕《阳关》第四声。
萱花
李孙宸（明代）

浥露原同蔓草披，修茎应不混凡枝。今人但爱朱华艳，说甚忘忧总未知。
寿蔡大资
华镇（宋代）

德绪先流庆，高门早诞贤。星杓方历次，羲驭欲周天。

博大天殊方，高明道有传。逢原从左右，中礼在周旋。

网辖提携早，枢机委寄专。先猷重有作，庙算远无前。

避宠辞帷幄，分华出涧瀍。条流图外事，谈笑握中权。

吏胆销精密，民心适静便。旆閒清洛日，牙耸碧嵩烟。

世路观无迹，神机体善渊。弦歌随绛帐，笔削起韦编。

已觉留司久，弥增注想坚。钧衡终所倚，衮绣伫来还。

今日知祈祷，灵椿比大年。
唐太宗哀忠墓
沈丙莹（清代）

杨花开后李花开，依样征东万马来。黩武不愁新鬼哭，瘗骸空替古人哀。

禅关已改褒忠额，宫掖犹闻敢谏才。争似富民颁汉爵，暮年温诏动轮台。
以短轴从杨谨仲求字仅书其半而见还绝句戏谢
赵蕃（宋代）

先生字有千金直，乞取宁非亦坐贪。
更欲从公请终卷，又虞卖菜或蒙惭。
太皇太后挽歌词二首
司马光（宋代）

四纪袆衣盛，两朝长乐尊。
九州贡甘旨，万乘问晨昏。
明辟归元子，嘉谟赉孝孙。
群生资后土，难答化光恩。
寄河南郑侍郎
薛能（唐代）

三峡与三壕，门阑梦去劳。细冰和洛水，初雪洒嵩高。

大雅何由接，微荣亦已逃。寒窗不可寐，风地叶萧骚。
颂古二十四首
释胜（宋代）

师子窟中师子儿，逸群游玩海珠玑。
沩山呼索浑无窍，有理难伸穿得奇。
宫词 其五十二
赵佶（宋代）

巧簇罗牌翰苑词，宜春相向贴门楣。近来清禁尤珍重，珠蹙金书御制诗。
赠持《法华经》僧
齐己（唐代）

众人有口，不说是，即说非。吾师有口何所为，

莲经七轴六万九千字，日日夜夜终复始。乍吟乍讽何悠扬，

风篁古松含秋霜。但恐天龙夜叉乾闼众，pg塞虚空耳皆耸。

我闻念经功德缘，舌根可算金刚坚。他时劫火洞燃后，

神光璨璨如红莲。受持身心苟精洁，尚能使烦恼大海水枯竭。

魔王轮幢自摧折，何况更如理行如理说。
鉴湖
许景衡（宋代）

贺老旧时宅，平湖照眼明。鱼虾无远近，菱芡自生成。

历历疑犹见，纷纷尽肆耕。斯民日牢落，无路问鱼并。
沈周虎邱图
弘历（清代）

胜约愆期客发船，泉声松影感无边。久哉山气消金宝，纷矣廛间盛管弦。
秋怀十首 其二
朱松（宋代）

尘埃地上臣，天阙无力补。夜叉呵九关，尝胆真自苦。

寄笺东南风，傥得蜚廉许。尚当求妙斲，君氏无乃鲁。
宣城雪后还望郡中寄孟侍御（立春后开元观送强文学还京）
张南史（唐代）

腊后年华变，关西驿骑遥。塞鸿连暮雪，江柳动寒条。

山水还鄣郡，图书入汉朝。高楼非别处，故使百忧销。
沁园春 题其年《乌丝集》
陈世祥（清代）

此日相逢，文选楼头，琼花榭边。有累朝丽句，旧传邺架，一枝仙蕊，独种蓝田。

诗正而葩，玉温而栗，幻作髯之绝妙篇。人还羡，读元龙湖海，百尺高搴。

风流绝处能传。看写向乌丝字字妍。见红牙度者，又名玉树，绿腰谱了，不让金荃。

多少才人，百千声调，屈指能争几个先。云郎道，是儿家捧砚，染作云烟。
题龙窝洞
张仁溥（唐代）

折花携酒看龙窝，镂玉长旌俊彦过。

他日各为云外客，碧纱笼却又如何。
道林寺送莫侍御
张谓（唐代）

何处堪留客，香林隔翠微。薜萝通驿骑，山竹挂朝衣。

霜引台乌集，风惊塔雁飞。饮茶胜饮酒，聊以送将归。
雪夜与友人同赋四十韵
王祎（明代）

碧宇凝瑶雪，璇霄散彩蟾。清华交灿烂，劲气稍沉潜。

漏冻更偏永，堂虚夜正严。徘徊云母帐，绰约水晶帘。

鹤梦疑还觉，蜗痕眩莫觇。近林生薄曙，傍水夺初暹。

远近迷鸳瓦，高低湿草苫。乾坤同一色，海岳混群瞻。

转讶肤生素，因疑首变黔。无端琼屑屑，有底玉纤纤。

积处逡巡厚，消时次第渐。应期三白见，触物六花黏。

沙际渔收艇，街头酒宿帘。青楼娇管歇，琐闼禁铃恬。

𥯤火残鸡舌，泓冰折兔尖。囊琴栖宝匣，台镜掩芳奁。

茶椀醒仍索，樽醪醉稍厌。沈腰吟后瘦，潘鬓暗中添。

阮籍今青眼，孙权故紫髯。高怀期旷世，俗态鄙趋炎。

题出寻腔和，䦰藏觅谶拈。消闲清事迭，肆谑笑声兼。

坐久情逾浃，欢浓睡未忺。锦䄄温翠被，缃帙冷牙签。

日杮含脂腻，霜柑剖密甜。拥炉容少憩，促席绝微嫌。

霭霭深衷露，霏霏剩馥沾。町畦应遂略，崖岸竟忘谦。

病怪当隅鵩，难思上钓鲇。且须联石鼎，未用叹衣镰。

有客歌如玉，何人咏撒盐。剡舟怀返棹，关马忆征韂。

牢落梁园赋，凄凉渭水占。秉忠苏节在，克敌蔡师歼。

焦祖称高士，袁僵举孝廉。世徒誇盛丽，谁复恤闾阎。

门有仙人氅，家无孝子缣。平安传竹屋，妆点向梅檐。

兴逸真何适，才疏乏我砭。摛辞聊纪述，文彩愧江淹。
书杨忠悯公张夫人疏
孙原湘（清代）

吉祥善事宁有此，夫作忠臣妇代死。事虽未成志则尔，一疏煌煌播西市。

天河钓叟紫极翁，沈香叶冠翊赞功。燎原之火倒海水，小儿鼾卧东楼东。

文管家，武管家，黄金鬻爵不肯赊。赵家儿，鄢家儿，白日鬼蜮行其私。

除我疡，杀南塘。比翟方，杀同乡。下有杀人子，上事好杀皇。

椒山剌剌不晓事，十罪牵连二王字。一鸾已困况百鸾，风吹枷锁倾城观。

窜张经尾取上旨，明杀谏官自此始。尧斋英明四海钦，杀人反快奸人心。

幸遇邹徐霹雳手，射倒高山射培塿。可怜一字不成时，二十七姬星散走。

不见苏纲息女代贵溪，两家不愧忠臣妻。
自余杭历于潜道中
李雯（清代）

晨驾辞阴渚，逶迤见岩丘。芳翠涤余蔼，回沙灼清流。

泄云漫方聚，深竹疑晴秋。岑峦有连蝉，道里无险投。

纷袭缅腾茜，汨瀄摇澄湫。枫楮秀中椒，荈蕨横道周。

青苗漾白水，明畴写嵎陬。沧沧水雾滋，娟娟微阴收。

白鸟既轻弱，飞鲦亦缓游。旅人从此涉，景曜俄然遒。

余晖满层峰，惆怅靡淹留。
寄范郎中
洪皓（宋代）

才闻家世便心倾，何况通经古是程。
范叔青云能自致，不须河朔寄柴荆。
浣溪沙
袁去华（宋代）

庭下丛萱翠欲流。梁间双燕语相酬。日长帘底篆烟留。

金勒去遥芳草歇，玉箫吹罢紫兰秋。一年春事只供愁。
寄刘隐君云庄
邓雅（元代）

前代衣冠数二刘，云仍几叶学弓裘。吟诗自可传千里，习隐惟闻守一丘。

门外竹松还引径，花间池沼更通流。藏修有道书连屋，富贵无心雪满头。

久喜孙登同啸傲，却如颜阖避徵求。冥鸿一去云霄迥，白鹤孤飞岛屿幽。

对月想弹流水操，乘风未汎剡川舟。相思日夕情如海，何日芳尊话倡酬。
宋骑吹曲 孟蜀李夫人词第七
谢翱（宋代）

春荒曲薄蚕丛土，屈狄归朝辞庙主。官家呼母恩许归，剑阁并门无处所。

故衣升屋棺四绕，出门哭子汴州道。回肠酹酒三致辞，巴蜀如归化啼鸟。

老身不食追尔魂，卤簿临门拜上恩。
郑顾道冲雨见过
曾几（宋代）

荷橐临门门未开，多泥穷巷遍苍苔。
始知犹胜杜陵老，旧雨客来今亦来。
放言 孤臣 其十三 十一真
谢元汴（明代）

鳞怒非无谓，锄兰合有因。楼犹祀铁汉，鬼独啖湘筠。

岳隐表天骨，韦脂腥肉人。畏人称俊物，由彼叹孤臣。
浦景仁兰竹图
张仲深（元代）

素娥孕魄陨微茫，散乱寒光石上霜。尚忆楚魂环佩冷，至今清思满潇湘。
赋得涿鹿送丘伯纯还姑苏
刘溥（明代）

平生爱访古，走马游四方。
金台南去百余里，乃是涿鹿古战场。
轩辕骑龙上天去，鼎湖何处秋茫茫。
蚩尤死后几千载，青山蜿蜒至今在。
当时妖雾久销沉，空余易水东流海。
海水变桑田，天地几翻覆。
龙争虎斗且莫论，卷起飞尘纵双目。
三晋在西秦在东，北京正在天之中。
金楼玉殿仰头看，日月普照开鸿濛。
万国朝宗必经此，舁金载玉何匆匆。
紫荆崔嵬雁门固，塞断胡奴往来路。
一锥孤塔河间城，千仞层冰海边戍。
下马促沽酒，洗我磊落怀。
扶桑矗天起，泰华隔云排。
手攀北斗发长啸，凤凰飞上青云叫。
官亭齐和远游篇，燕姬娇笑弄鹍弦。
不将宝剑舞秋月，且赠珊瑚白玉鞭。
和鲁宪见寄
吴芾（宋代）

一笑同登卷雨楼，相欢曾记昔年不。
几凭诗句论心曲，屡折花枝作酒筹。
醉里忘形俱可乐，别来握手两无由。
何时倾倒还如旧，月下花前恣献酬。
偈八首 其六
释慧远（宋代）

好是仲春渐暖，那堪寒食清明。万叠云山耸翠，一天风月为邻。

万处华红柳绿，湖天浪稳风平。山禽枝上语谆谆，再三琐琐碎碎，嘱付叮叮咛咛。
魁斗山五妃庙
林朝崧（清代）

遥望魁斗山，累累尽荒冢。何处吊贞魂，古庙松楸拱。

惜昔明室亡，金枝落蛮壤。抱衾五丽人，相随依草莽。

残喘延海滨，位号惭虚拥。时节忆中原，对泣目尽肿。

草鸡经三世，澎湖失反掌。东宁霸气沈，䦖𨳺降表往。

寓公死已晚，执梃忍为长。衣冠见高皇，幸保发种种。

置酒别诸姬，新人善侍奉。岂知烈女心，一一感恩宠。

就义君王前，争先无怖恐。呜呼王殉国，五妃殉王勇。

久宜荐蘋蘩，俎豆一堂享。惜哉未陪葬，两地隔灵爽。

至今朝竹沪，月夜环佩响。我来读遗碑，城南閒挂杖。

小名犹可识，题咏间足偿。最爱范九池，十首诗慨慷。

彤管扬芳徽，万代共瞻仰。
咸平藉田回仗御楼二首
佚名（隋代）

农皇既祀，礼毕躬耕。
商略旋轸，周颂胜声。
观魏将陟，服御爰更。
兴人瞻仰，如日之明。
水龙吟·洛阳九老图中
危稹（宋代）

洛阳九老图中，当时司马年犹小。争如今夕，举杯相劝，十人齐寿。已幸同庚，何分雌甲，本无多少。但有头可白，无愁可解，只如此、都赢了。庆礼十年还又，更十年、依前难老。尽教百岁，做人高祖，见孙白首。却要从今，探梅脚健，看山眼好。赖天公，顿得东园长在，陪歌陪酒。
省缘 其六
释怀深（宋代）

学道先须要省缘，浮生傀儡暗抽牵。机关用尽成何因，赢得三涂鬼火煎。
关山五首
孔武仲（宋代）

山溪百转水泠泠，栽插新秧次第成。
风趕绿茸无断处，他时粒粒是香粳。
赤尉苏太原寄半丈红走笔谢之
赵鼎臣（宋代）

京兆官曹箠楚中，今年春色又成空。应怜头里千茎雪，折赠枝间半丈红。
三峰府内矮柏十韵
吴融（唐代）

擢秀依黄阁，移根自碧岑。周围虽合抱，直上岂盈寻。

远砌行窥顶，当庭坐庇阴。短堪惊众木，高已让他林。

日转无长影，风回有细音。不容萝茑附，只耐雪霜侵。

玉帐笼应匝，牙旗倚更禁。叶低宜拂席，枝褭易抽簪。

绿涧支离久，朱门掩映深。何须一千丈，方有岁寒心。
俊蛾儿 劝吏人
王哲（金朝）

见个惺惺真脱洒，堪比大丈夫字儿。莫睎灯下俊蛾儿。

坏了命儿。早早回头搜密妙，营养姹女婴儿。道袍换了皂衫儿。

与太上做儿。
金陵逢张乔
杨夔（唐代）

殊乡会面时，辛苦两情知。有志年空过，无媒命共奇。

吟馀春漏急，语旧酒巡迟。天爵如堪倚，休惊鬓上丝。
爱柳
潘玙（宋代）

万紫千红锦织成，一宵风雨尽飘零。
争如杨柳全春色，不管春归色自青。
屡至红云亭并苦无酒
方回（元代）

小阁虚窗手自推，碧池天净镜奁开。
深涵树影无风动，骤唼鱼声似雨来。
六月今年全未热，一诗吾辈易为才。
欲呼邻友相酬唱，官禁何由致酒杯。
读德操诗文
吴则礼（宋代）

平生饶德操，饱读世上书。
坐断诸方舌，脊梁侬不如。
去耕邓州诸，要作青鞋钱。
忽然骑圣僧，吾子真天然。
胸中姑一吐，戏说无义语。
端有本分椎，莫打老师鼓。
世事二首 其二
赵善括（宋代）

我贫非道病，生计恝然疏。数亩田常旱，一溪云有馀。

幸无贫外乐，赢得静中虚。已断声华念，临深肯羡鱼。
澧州通济桥词
苏天爵（元代）

望涔阳兮嵯峨，涉江浦兮横波。当周行兮揭厉，嗟征人兮柰何。

南荆兮溽暑，云冥冥兮多雨。招舟子兮未来，路曼曼兮修阻。

羌申伯兮遗绪，积财富兮能予。断木兮林中，斲石兮山下。

造飞梁兮穹窿，播惠利兮焉穷。帝褒嘉兮厥美，锡天书兮九重。

源涸兮石腐，名延兮终古。爰抽思兮咏歌，蹇将遗兮行者。
钱逊叔见示小诗次韵 其三
韩驹（宋代）

堕絮飞花又一年，黄梅小雨暗平川。莫言晚起家何事，日傍南池数绿钱。
县斋秋怀
程公许（宋代）

瞿瞿彼奚窥，樊圃漫折柳。
金瓯费将护，鼎餗戒颠覆。
屯云暧将夕，西风一搔首。
沉思扶诗计，谁是颖脱手。
需臑毋久习，利处那得久。
癙思恐伤人，聊复一杯酒。
忆留紫元古意 其二
白玉蟾（宋代）

为山莫太高，太高常苦寒。恩爱莫太深，太深别离难。

黄鹤今何之，白云不复还。暗想紫仙堂，月照双飞鸾。
后桂花引
谢翱（宋代）

修月山人饭玉屑，瑶鸭腾腾何处热。吴刚生愁树合创，毫飘玉斧高枝折。

此时待罪扣帝庭，素蛾骑蟾涕泪零。月中落子如雨星，至今收拾无六丁。
扈从南出雀鼠谷
张说（唐代）

豫动三灵赞，时巡四海威。陕关凌曙出，平路半春归。

霍镇迎云罕，汾河送羽旂。山南柳半密，谷北草全稀。

迟日宜华盖，和风入袷衣。上林千里近，应见百花飞。
题未开牡丹
孙鲂（唐代）

青苞虽小叶虽疏，贵气高情便有馀。浑未盛时犹若此，

算应开日合何如。寻芳蝶已栖丹槛，衬落苔先染石渠。

无限风光言不得，一心留在暮春初。
奉和严司空重阳日同崔常侍崔郎中…登龙山落帽台佳宴
元稹（唐代）

谢公愁思眇天涯，蜡屐登高为菊花。贵重近臣光绮席，

笑怜从菊落乌纱。萸房暗绽红珠朵，茗碗寒供白露芽。

咏碎龙山归去号，马奔流电妓奔车。
杂曲歌辞。穆护砂
佚名（唐代）

玉管朝朝弄，清歌日日新。折花当驿路，寄与陇头人。
晓儿辈
吴潜（宋代）

诸儿怜我太焦熬，我把真机告汝曹。
外白内黄常抱守，出朱入墨任纷挠。
治齐固有曹参逸，理蜀宁无诸葛劳。
毕竟食焉而怠事，天刑人祸恐难逃。
春近四绝句 其一
黄庭坚（宋代）

闰后阳和腊里回，濛濛小雨暗楼台。柳条榆荚弄颜色，便恐入帘双燕来。
逍遥咏
宋太宗（宋代）

鹤骨岩岩混世间，不侵寒暑似童颜。
精神爽丽言干典，举步如飞思虑闲。
起从问他修炼法，乱将词理勿交关。
生来静却凡愚见，又说三仙有大还。
春郊独步
王禹偁（宋代）

襟袖飘飘晚吹轻，孤吟何必共人行。
绿杨系马寻芳迳，春草随人上古城。
不愤黄鹂夸巧舌，多惭戴胜劝归耕。
凭高朗咏沉湘赋，自许吾生似贾生。
秋晚有怀吴中故人
郭谏臣（明代）

向晚长安道，秋风思故人。十年鸡肋味，终日马蹄尘。

目送天边鸟，心悬湖上莼。山中旧相识，安得更相亲。
送陈寺丞得请补外归乡
姜特立（宋代）

京华正是热官地，公独胡为起归意。
家传相业百未施，请佩左符聊一试。
相君道德人中英，达识早保悬车荣。
君王屡良不肯起，只今父子俱芳馨。
小春十月壶已尾，橘柚垂黄风日美。
青衫昔出紫袍归，拜寿双亲亲色喜。
送别宪幕林树本之桂林
钱澄之（清代）

薄宦天南幸比邻，送君西去黯伤神！趋朝有诏敦元老，抗疏分班出小臣。

政本岂应容失节，幕僚借此欲抽身。桂林留守招贤地，扼腕同心大有人！
银杏
张商英（宋代）

鸭脚半熟色犹青，纱囊驰寄江陵城。城中朱门翰林宅，清风六月吹帘旌。

玉纤雪椀白相照，烂银壳破玻璃明。
水际 其四
韩淲（宋代）

鹧翼斑红杂乱飞，云吹雨脚树枝低。开轩未午无风日，淡薄阴中理砚池。
次韵祝邦直
葛胜仲（宋代）

万里溪源出小池，乔林修竹映清辉。迁莺榜内偏留落，饮凤泉边习遁肥。

游览忽纡都骑贵，称夸更得綵毫挥。故山水石那优此，肯为低腰便赋归。
满庭芳·槐院风清
许有壬（元代）

槐院风清，藓阶尘净，日长镇掩衡门。葛帷藤簟，石枕竹夫人。不衡南柯痴梦，要来往、月窟天根。花阴转，闲关幽鸟，啼破一窗云。起来盘膝坐，松风沸鼎，花雪浮春。便洗除胸次，多少凝尘。更喜秋原有秫，快准备、小瓮清尊。东篱下，黄花香里，颠倒白纶巾。
观刘东溪所藏吴虎泉晚槐栖鸦图
成鹫（清代）

故人相失在京华，手泽犹存茂宰家。宿草久荒迟挂剑，墨槐空见晚归鸦。

披图想像身前影，绝笔虚无梦后花。惆怅旅魂招不得，旧游零落各天涯。
偈颂二百零五首
释正觉（宋代）

老大丛林快说禅，不将禅拄口皮边。
谷深山远空无像，何处人呼应不圆。
题邓伯言诗集
童冀（明代）

时雨涤烦暑，焚香坐清晨。开轩面山色，有客过我门。

袖衔珠玉篇，高论悬河翻。清辞及妙语，往往与道邻。

嗟予生苦晚，弗获窥道真。讵意衰谢馀，正始乃复闻。

古人不可见，古道良未湮。俯仰三叹息，永言怀古人。
读史
罗公升（宋代）

隋文伟姿相，谈笑取周鼎。
俘陈朝突厥，四海绝纤警。
奈何枭獍祸，老不保腰领，
不如临春人，到此醉不醒。
稻花
连文凤（宋代）

纷纷儿女花，为人作颜色。
眼饱聊自慰，饥来不堪食。
此花不入谱，岂是凡花匹。
太阳丽天中，正气从午得。
开此丰穰瑞，脱彼风雨厄。
始华郁而甘，未粲光已白。
我行田野间，舒啸意自适。
田者告我言，乐岁兹或必。
但期一饱死，百年漫劳役。
奉和三日祓禊渭滨应制
张说（唐代）

青郊上巳艳阳年，紫禁皇游祓渭川。

幸得欢娱承湛露，心同草树乐春天。
伴使秦文举欲入维扬故赋诗以见意
郝经（元代）

东风吹落琼花雨，南浦潜生荔子烟。夜久有怀闻独鹤，春归无语怨啼鹃。

天沈海底涵金锁，日隐鳌头顿玉鞭。千尺丝纶万年井，文园消渴竟谁怜。
和圣俞逢羊
韩维（宋代）

雉以媒就获，鹿以由见羁。
物情非本然，实自巧者为。
惟人莫或非，势利中夺移。
朝游固金石，暮变险阱机。
世路有如此，君无独羊悲。
同刘景文登大安阁
晁补之（宋代）

刘侯先将军，忠义当代显。
喑噁指戎虏，却走自相践。
西坡坐首鼠，势蹙不得免。
天怜壮士穷，有子如此鲜。
清时铸农器，文字正须勉。
行吟畔牢愁，愤悱亦足遣。
时来蹑云梯，仰视天宇展。
下俯河两涯，牛马细不辨。
达生匪行怪，未用惊邑犬。
官闲尚数临，泑泽要清浅。
宁考神御奉安原庙
王遂（宋代）

卤簿萧萧鼓吹鸣，属车前导乘舆轻。
□□殿裹朱门閟，无复传呼辇路声。
咸阳怀古
刘兼（唐代）

高秋咸镐起霜风，秦汉荒陵树叶红。七国斗鸡方贾勇，

中原逐鹿更争雄。南山漠漠云常在，渭水悠悠事旋空。

立马举鞭遥望处，阿房遗址夕阳东。
秋雨
陆游（宋代）

秋晚兼旬雨，雨晴当有霜。
颇思游近县，亦已戒轻装。
珍鯗披绵美，寒醅拨雪香。
菊花常岁有，所喜及重阳。
西省北院新构小亭种竹开窗东通骑省…隔窗小饮各题四韵
白居易（唐代）

结托白须伴，因依青竹丛。题诗新壁上，过酒小窗中。

深院晚无日，虚檐凉有风。金貂醉看好，回首紫垣东。
瓜洲道中
王璲（宋代）

清江杳杳水连空，江北江南绿映红。
三月异乡逢改火，经春游子怨飘蓬。
满汀芦叶孤舟雨，一树梨花小旆风。
遥望故乡何处是，依稀烟树五湖东。
客去追记坐间所言
陆游（宋代）

征西幕罢几经春，叹息儿音尚带秦。
每为後生谈旧事，始知老子是陈人。
建隆乾德开王业，温洛荣河厌虏麈。
倘得此生重少壮，临危敢爱不赀身。
晚游慈恩寺
刘得仁（唐代）

寺去幽居近，每来因采薇。伴僧行不困，临水语忘归。

磬动青林晚，人惊白鹭飞。堪嗟浮俗事，皆与道相违。
句
刘光祖（宋代）

女娲山下少人行，涧谷声中一鸟鸣。
吴起守信
宋濂（明代）

昔吴起出，遇故人,而止之食。故人曰：“诺，期返而食。”起曰：“待公而食。”故人至暮不来，起不食待之。明日早，令人求故人，故人来，方与之食。起之不食以俟者，恐其自食其言也。其为信若此，宜其能服三军欤？欲服三军，非信不可也！
送张明远归丹阳
金君卿（宋代）

此行非远别，何用惨离颜。纵棹溪亭外，清歌樽酒閒。

相期在西笑，从此望南还。归去重回首，夕阳江外山。
和韩郎中扬子津玩雪寄严维
李嘉祐（唐代）

雪深扬子岸，看柳尽成梅。山色潜知近，潮声只听来。

夜禽惊晓散，春物受寒催。粉署生新兴，瑶华寄上才。
雨中
王安石（宋代）

尚疑樱欲吐，已怪菊成漂。
紫苋凌风怯，青苔挟雨骄。
长闲故有味，多难自无聊。
牢落柴荆晚，生涯付一瓢。
春晓词
陆德蕴（明代）

窗明云母光催曙，娇鸟惊啼画栏树。
流苏复帐开芙蓉，枕屏残梦犹朦胧。
东方风来寒剪剪，兰香熏衣藕丝软。
银蟾隔帘斜堕云，卷帘花雾春无痕。
清游
释文珦（宋代）

清游兴难穷。倦就苔矶坐。
为爱松风凉，不知寒日堕。
鹿下饮溪流，猨来摘山果。
我本贵无闻，何用人知我。
颂古三十三首
释师观（宋代）

如何是佛殿里底，世出世间难可比。
万国同歌河海清，稽首拜手元是你。
玉楼春（春半）
赵长卿（宋代）

江村百六春强半。拍拍池塘春水满。风团柳絮舞如狂，雨压橘水香不散。

阴阴巷陌闲庭院。小立危栏羞燕燕。不知何事未还乡，除却青春谁作伴。
荆溪馆夜坐
陆游（宋代）

河汉无声天正青，三三五五满天星。
草根冷露黏湿萤，幽人岸天坐津亭。
忆下瞿唐浮洞庭，阳台系船梦娉婷。
朱门重重夜不扃，四山猿鸟啼青冥。
人生无蔕风中萍，幸我梦断狂已醒；绣鞯金络带万钉，何如故山锄茯苓！
雨中遣怀
陆游（宋代）

霏霏春雨细如丝，正是春寒欺客时。
心向宦途元淡薄，梦寻乡国苦参差。
楼前新涨绿三尺，墙外尚余红几枝。
摆拨簿书呼酒榼，南湖西塔有幽期。
煌煌京洛行
王廷陈（明代）

辞我故里，来游帝乡。谁云周道，险踰羊肠。车马如云，意气扬扬。

昔为奴𨽻，今狎侯王。伯兄乘轩，仲父鸣珰。

唱驺驰道，徵歌教坊。千金买剑，百宝为装。风雷一击，日星回光。

朝探侠窟，暮宿名娼。酣呼六博，纵赌千场。倾财结客，隐罪匿亡。

名齐郭解，人比孟尝。
抵舍承邢知吾侍御赐问裁答二首 其二
于慎行（明代）

海岳终堪隐，风尘几倦游。采芝随绮季，种竹待羊求。

月迥春天树，江寒雪夜舟。何时芳驾至，尊酒一淹留。
村居
陆游（宋代）

人笑无才自笑狂，槿篱竹坞得深藏。
自从病後辜风月，未免愁中读老庄。
行圃数畦秋菜长，泛溪十里晚荷香。
丛书坐嬾无由续，且补忠州手录方。
游蒲涧呈周师蔡漕张舶
杨万里（宋代）

胜日从公蒲涧游，万岳声满千崖秋。
一迳如蛇三百曲，绕尽山腹到山头。
穹岩千仞欹欲裂，仰看飞泉泻云窟。
锵成环佩奏成琴，溅作珠玑霏作雪。
步穿危磴攀苍藤，忽上穹岩顶上行。
人在半天泉在井，不敢下瞰惟闻声。
只怪前驱深不见，须臾却向前山转。
海风吹袖万丈长，海水去人一弓远。
老僧云卧晏未兴，先遣长松来道迎。
小参古殿黄面老，不见旧日安期生。
景泰上方半堵壁，城中望文雪山白。
却从景泰望城中，晓日楼台焕金碧。
君不见，中流千金慱一壶，
不如游山饥时粥一盂。金印檕肘大如斗，
不如游山倦时一杯酒。安期飞升今几年，
祖龙不是不求仙。至今年年七月二十五，
倾城游人来访古。
送姜彦英还钱塘二首 其一
郭奎（元代）

浮云敛沉晦，白日扬光晖。条风扇首岁，念子行将归。

山水淡馀霭，草木含清晖。谁谓道路远，去矣趋庭闱。

伯氏既吹埙，仲氏和以篪。譬彼棠棣花，枝叶相因依。

愿言崇孝友，百岁恒不违。安得黄鹤羽，及尔俱南飞。
和昌甫寄衡州赵推官韵
韩淲（宋代）

遥遥石鼓是衡阳，想见山长水更长。世道只知天广大，文章徒与日争光。

飘零交友难重数，偪塞閒愁懒寄将。谁复汎莲依簜节，好扶时运际明昌。
言志赠友人
刘崧（元代）

深山邃谷，虎豹所凭。玄雾翳云，蛟龙斯升。芸芸暮蜉，缉缉秋蝇。

嘅彼下士，志何由兴。岁年云徂，冰雪侵凌。眷彼皓首，含涕抚膺。

契予夙好，嘉尔友朋。亦有旨酒，如溜如渑。可以乐衎，高融咸登。

仰睇白日，翩其相仍。道谊罔敦，忧患式增。不曰尼父，饮水曲肱。

媚货附桓，圣人不能。我行东原，以陟崚嶒。言采荣木，手挽其藤。

素秋以风，霜露乃凝。黄鹄斯举，天高气澄。送子于迈，服子徽称。

理棹河湄，赪霞晨蒸。何以益我，敦教而承。友道之薄，噫其春冰。

尔弘其居，夕惕兢兢。人亦有言，谷增而陵。圣途云遐，气力曷胜。

勖尔踯躅，暨于鶱腾。
闻笛
张玉书（清代）

谁家横玉到深宵，吹出关山最不聊。一样触人身世感，渐离筑与伍员箫。
百法庵次载叔韵 其十
韩淲（宋代）

日中为市昼昏昏，万代交驰不但今。江浙之南数吴会，九天宫殿五云深。
张辟疆
刘跂（宋代）

老画骎骎不可攀，风流依约片言还。小儿若悟他年事，肯使生心涕泪间。
开元天宝杂咏 灯婢
萧立之（宋代）

风流看尽当时事，夜夜擎灯绣帐前。野草荒田自他日，断无外传与伶玄。
送徐似之归新城
方回（元代）

趁潮小缓转船头，不枉湖山十日留。
喜得阎徐二学士，为传佳句过中州。
晚兴和冲卿学士
王安石（宋代）

剡剡风生晚，娟娟月上初。
白沙眠騄骥，清浪浴潭鱼。
竟欲从君饮，犹便读我书。
斜阳不到处，墙角树扶疏。
薛廷范从事自宣城至因赠
赵嘏（唐代）

少年从事霍嫖姚，来自枫林度柳桥。金管别筵楼灼灼，

玉溪回首马萧萧。清风气调真君辈，知己风流满圣朝。

独有故人愁欲死，晚檐疏雨动空瓢。
偶记少时小年能缀文诗
蒲道源（元代）

彼美谁欤子，崭然早见称。缀文当世有，惟汝小年能。

稚齿为星凤，清姿秀玉冰。联章成脉络，缉句合规绳。

颖悟过长吉，推扬自少陵。可怜东鲁客，头白短檠灯。
庾岭
高吉（宋代）

江水悠悠去莫追，个中造道有深机。
我来岂为观鱼说，人笑无钩钓傍矶。
渔家傲·拂拂春风生草际
张鎡（宋代）

拂拂春风生草际。新晴万景供游戏。鸥鹭飞来斜照里。金和翠。分明画出真山水。遮个渔翁无愠喜。乾坤都在乌蓬底。一曲高歌千古意。闲来睡。从教月到花汀外。
挽叶寺丞二首
刘克庄（宋代）

少日思乘博望槎，中年归种邵平瓜。
力辞骠骑安祠廪，因忤弘平失使华。
互市贾胡共香火，专城战地再桑麻。
可怜送老茅山观，空费君王拊髀嗟。
读惠山若冰师集因题故院三首
李骘（唐代）

五天何处望，心念起皆知。化塔留今日，泉鸣自昔时。

古苔生石静，秋草满山悲。莫道声容远，长歌白雪词。

高怀逢异境，佳句想吟频。月冷松溪夜，烟浓草寺春。

浮云将世远，清听与名新。不见开岩日，空为拜影人。

景物搜求歇，山云放纵飞。树寒烟鹤去，池静水龙归。

暗榻尘飘满，阴檐月到稀。何年灯焰尽，风动影堂扉。
忆旧游
张炎（宋代）

故态顿消。以余之况味，又有甚于元父者，抑重余之惜，因赋此于，且寄元父，当为余愀然而悲也

叹江潭树老，杜曲门荒，同赋飘零。乍见翻疑梦，对萧萧乱发，都是愁根。秉烛故人归后，花月锁春深。纵草带堪题，争如片叶，能寄殷勤。

重寻。已无处，尚记得依稀，柳下芳邻。伫立香风外，抱孤愁凄惋，羞燕惭莺。俯仰十年前事，醉后醒还惊。又晓日千峰，涓涓露湿花气生。
最高楼 寿翁簿二月初十
佚名（宋代）

中和节过，捻指又经旬。逢盛旦，诞生申。当年昴宿呈佳瑞，今朝南极见箕星。

寿而昌，年未老，绿袍新。宝鸭沉烟堂上袅，珠翠捧、椒觞满斟。

来庆贺，尽佳宾。彩戏斑斓多桂子，更看兰玉列阶庭。

桓庄椿，祝遐算，八千春。
阃相可翁先生偕王人有湖山游获侍坐先生有诗
丰茝（宋代）

西郊陪衮绣，云步入千山。
行乐五星聚，浮生半日閒。
寻棋枫叶下，载酒藕花间。
谭笑长城在，何有敢度关。
次韵似表弟春雨漫成
李弥逊（宋代）

百念关身起蝟毛。雨声偏近夜床高。
正愁春事趁奔鹿，更觉归心折大刀。
拥鼻吟边聊且遣，枕肱佳处亦时遭。
麴生怀抱肯倾倒，一酌忘忧赖尔曹。
敦煌廿咏 其三 莫高窟咏
敦煌人作品（唐代）

雪岭干青汉，云楼架碧空。重开千佛刹，旁出四天宫。

瑞鸟含珠影，灵花吐蕙丛。洗心游胜境，从此去尘蒙。
祝英台近
张景祁（清代）

锁衔蟾，箫引凤，楼上夜寒重。锦被青绫，故遣小鬟送。

谁知衣桁藏镫，珧窗漏月，曾照见、秋波微冻。

续残梦。晓来帘压低垂，花影屡移动。起傍妆台，鹦语暗调弄。

偷看檀的香销，枕霞红映，有菱镜、替人矜宠。
道出淮泗舟中阅高常侍集有自淇涉黄河十二首因次其韵 其六
文徵明（明代）

伊昔东山贤，悠然眷迟暮。常恐儿辈觉，悽其损欢趣。

富贵草露晞，勋猷春电䳱。云胡不暂息，驰身傍荒戍。

潮水绝彭门，扬帆凌北固。何必非故乡，区中本形寓。

况此游目馀，平生赏心处。清川渺无穷，青山不知数。

客梦落遥天，浮云更盘互。
游山
朱德蓉（清代）

寂寞佳山水，楼台薜荔间。野桥分竹路，高树绕溪湾。

径曲留琴语，杯宽破客颜。夕阳钟磬外，犹有暮云閒。
后天易吟三十首
方回（元代）

始屯终未济，世故信多艰。
维坎刚中吉，周旋险难间。
鸠巢醝台乳白雏二驯扰可玩作瑞鸠歌
黄衷（明代）

闽中醝台昼如水，台畔荔丛光薿薿。七子巢昏雨脚斜，两片天薿雪花起。

耿耿西沦太白精，寒林弄日试春鸣。素鸾且莫妒颜色，舂锄琐细鱼梁横。

江南书客弁伊骐，晨风吹鬓数茎丝。临淮孝子鹄头诏，勿逐金钩变化为。
次韵赵帅四首
陈造（宋代）

舟子喧呼解缆忙，驼裘答飒冷禁霜。
行分槁项新岐路，心属毛锥旧战场。
谈笑惯陪北海酒，馥膏拟炷后山香。
诗筒傥肯生毛羽，飞到幽人梦蝶床。
高宗皇帝挽词 其二
黄谦（宋代）

整顿乾坤后，边烽久已销。和亲来北虏，温凊乐东朝。

历数躬传舜，文章焕有尧。会稽天仗路，伤心綵云遥。
忻州婴杵庙 其一
潘耒（清代）

烈士不爱生，亦不卤莽死。苟生颜面羞，徒死魂魄耻。

生死各有立，机括妙相倚。婴杵得其深，一发存赵祀。

千夫共舆瓢，不如道旁委。两人利断金，同心而殊轨。

间牒有阴阳，奇正相表里。神鬼未能窥，宵小安足拟。

赵朔亦何人，得士有如此。驱车出忻州，酹酒吊故里。

秋风正萧骚，浩歌热双耳。带兆虽中绝，巢卵岂俱毁。

藏山不可求，哀哀哭公子。
腾腾
韩偓（唐代）

八年流落醉腾腾，点检行藏喜不胜。

乌帽素餐兼施药，前生多恐是医僧。
元日雨
方岳（宋代）

云泥隔断拜年人，天自怜予老病身。
荠菜共挑元日雨，梅花未放去年春。
风烟不尽惟吾老，造化无他只此仁。
小试园林栽接手，山中亦是一洪钧。
徽宗皇帝挽歌词五首 其三
叶梦得（宋代）

脱屣初无恋，遗弓故不忘。金盘徒自耸，玉椀且深藏。

付托归真主，经营有旧章。柏城森渭水，空愧寝中郎。
村居书事
陆游（宋代）

架桥筑路村翁事，裂网伸?老妪心。
自笑年来足衰态，轩昂故步嬾重寻。
写黄庭 其二
邹浩（宋代）

黄庭窈窈在吾身，洒扫尘氛集万神。但自精诚如一日，莫愁金阙不高真。
柬王德甫 其一
何梦桂（宋代）

自入重云深处深，山寒云出已无心。自怜鹤骨今憔悴，欲制颓龄少朮参。
青州闻雷
赵抃（宋代）

退食公堂自凭几，不动不摇心似水。霹雳一声透顶门，惊起从前自家底。

举头苍苍喜复喜，刹刹尘尘无不是。中下之人不得闻，妙用神通而已矣。
兴元沈氏庄
唐彦谦（唐代）

清浅萦纡一水间，竹冈藤树小跻攀。露沾荒草行人过，

月上高跻宿鸟还。江绕武侯筹笔地，雨昏张载勒铭山。

异乡一笑因酣醉，忘却愁来鬓发斑。
金陵遇中贵人结好甚深于余归追送栖霞浃日夕乃别感而赋此
王世贞（明代）

十载供奉皇青春，颦笑謦欬若一身。御马骑从内殿出，常饭饱饫天厨珍。

覆水翻知不收好，回首同侪竟谁保。不辞肝胆倾向人，自拊头颅叹将老。

偶然意气怜秃翁，杯酒翻澜萧寺中。天与清闲莫轻掷，且踏紫陌收残红。
示周闻湛居士
释函是（明代）

晚年学道莫徘徊，阅尽繁华冷似灰。趺坐禅帷香煖处，一声霹雳梦初回。
六月六日倪{奥下加山}庵坐雨
陈著（宋代）

山外黄尘不到门，南风松竹翠纷纷。
暗中有虎村嗥合，夜半闻鸡老睡分。
带得儿来同坐雨，飞归家去欲排云。
收书忽报今朝喜，病女加餐药奏勋。
戏余天申 其二
洪刍（宋代）

贾谊洛阳推最少，相如蜀郡更多才。异书且觅金楼子，俊采空归玉镜台。
奉和家大人草堂课耕韵 其二
李美仪（清代）

东舍幽栖处，柴门接野田。一春滋草径，三月酿花天。

林雀喧晨霁，邻鸡报午烟。频年收获好，膝下得欢然。
送明州王大卿
王安石（宋代）

大历才臣有此州，昆云今驾鹿轓游。
从来所至邦人喜，真复能分圣主忧。
千里封疆何足治，一时名迹故应留。
属城旧吏虽疲懒，尚可挥毫敌李舟。
宁宗朝享三十五首
真宗（宋代）

天地熙泰，跻时升平。
阐符建坛，声这文明。
君臣赓载，夷夏肃清。
本支百世，持盈守城。
芥纳寮
许及之（宋代）

踞龟说漫游，视蚁谈绮梦。芥内取须弥，撑桥寻月洞。
玉清坛
鲍溶（唐代）

上阳宫里女，玉色楚人多。西信无因得，东游奈乐何。
捣练子（存神词）
沈瀛（宋代）

神欲出，便收来。神返心中气自回。换丹元，朝玉台。

时运水，日搬柴。寸田一点是根＿。这交梨，常种栽。
过未央宫遗址
程诰（明代）

木落汉宫秋，寒虫苦悲咽。
君看草色丹，犹染淮阴血。
题同道堂
奕詝（清代）

戊申赐额福园居，此日瞻楣犹故予。何意独蒙天眷渥，书名定位溯恩初。
再和慎思府和少年真善事之句
蔡肇（宋代）

百万防秋去，军容凛将闱。
请排云鸟出，尽错犬羊妲。
老息阴符读，慵便直裰衣。
邓侯多衮兴，时命不予违。
上古之什补亡训传十三章。上古一章
顾况（唐代）

（上古，愍农也。）

遐哉上古，生弃与柱。句龙是生，乃有甫田。惟弃甫田，

有万斯年。开利之源。无乃塞源。一廛亦官，百廛亦官，

啬夫孔艰。浸兮暵兮，申有螽兮。惟馨祀是患，

岂止馁与寒。啬夫咨咨，el盛苗衰。耕之耰之，

袯襫锄犁，手胼足胝。水之蛭螾，吮喋我肌。

我姑自思，胡不奋飞。东人利百，西人利百。有匪我心，

胡为不易。河水活活，万人逐末。俾尔之愉悦兮。
鄂州南楼
陈谦（宋代）

折羽沉弦思杳茫，南楼依旧倚斜阳。
江湖草树不相识，吴蜀舟车秪自忙。
万里秋声惊客枕，一天凉月浸胡床。
古今多少英雄恨，认取江南旧武昌。
梦到沙州奉怀殿下
佚名（唐代）

一从沦陷自天涯，数度恓惶怨别家。将谓飘零长失路，谁知运合至流沙。

浪漫有幸达人主，惟恨天才遇尚赊。日夕恩波沾雨露，纵横顾盼益光华。

光华远近谁不羡，常思刷羽抟风便。忽使三冬告别离，山河万里诚难见。

昨来魂梦傍阳关，省到敦煌奉玉颜。舞席歌楼似登陟，绮筳花柳记跻攀。

总缘宿昔承言笑，此夜论心岂暂闲。睡里不知回早晚，觉时只觉泪斑斑。
题钓台
潘柽（宋代）

蝉冠未必似羊裘，出处当时已熟筹。但得诸公依日月，不妨老子卧林丘。

英雄陈迹千年在，香火空山万木秋。自笑黄尘吹鬓客，爱来祠下系孤舟。
武陵精舍六首 其四 桃溪夜月
岳岱（明代）

可怜武陵溪，本自仙源水。渔舟昔因缘，未尽岩壑美。

石门今已迷，月照千峰里。
和滕中舍见寄
范纯仁（宋代）

蕲水分携自昔时，六年奔走困长岐。人怜家世三朝旧，身在风波一叶危。

白发星星惊岁月，丹心皎皎仗朋知。林泉早晚归休去，廪禄无厌愧漏卮。
端州郊楼遣病
陆卿（宋代）

病起眺寒林，林塘楚楚净。云疲懒出山，竹傲横穿径。

小艇泛秋花，孤翎掠水镜。闲情感夕佳，入眼幽光靓。
次韵在伯送行
赵蕃（宋代）

白石何凿凿，白鸟可鹤鹤。
吾行甚悠悠，物境自廓廊。
缅思友生甚，顿使怀抱恶。
别辞固丁宁，醒矣转寂寞。
近犹已栏槛，远乃失城廓。
重惟始相遇，夫岂世所乐。
逮今信素我，是果天所酢。
相期振古风，相与务天爵。
兴时山水凭，意或风月托。
君亭足鸥鹭，我砌下鸟鹊。
诗盟寄閒嬉，笔势异强弱。
君诗似陈黄，君字如张索。
悠然正前瞻，渺矣已后落。
譬犹层台登，亦类中流泊。
怜我狂而疏，诲我详不略。
是行亦流转，敢谓逃束缚。
移官傥可归，故免听邻柝。
闲员苟得去，自此投远壑。
要期终身游，岂但今日约。
吾曹念元宾，学子慕有若。
至味匪盐梅，至乐非管籥。
四在分喜怒，非是论今昨。
扰扰与胶胶，休休仍莫莫。
次毛一斋韵
黄庚（元代）

诗梦惊残何处棋，书窗又是夕阳时。
柳限分绿笼琴几，花片飞红占砚池。
览镜自邻吴白发，传杯不复倩蛾眉。
东风故国年年恨，惟有啼春杜宇知。
寄李叔飞
王洋（宋代）

襟怀荦荦久沈沦，念子令人白发新。苏季揣摩虽未试，陈平容发不长贫。

要须业履能追古，不信儒冠解误身。早达才名未为贵，王杨卢骆愧前人。
颍人来得马仲祯消息作诗寄之
德祥（元代）

海上相逢说颍州，古来名郡著名流。欧苏遗迹犹堪访，管鲍交情或可求。

晚照牛羊新陇亩，秋风鸿雁旧沙洲。一尊乡酒谁同会，应有平生马少游。
悼赵宰紫芝甫
释永颐（宋代）

紫芝昔赋天台日，桐柏宫诗老更成。
梦断玉楼春帐晓，蝶迷花院夕魂轻。
钱郎旧体终难并，姚贾机关报裁近有声。
有子无家须吊问，故交谁不为伤情。
平谷杂诗十八首 其二
曾习经（清代）

南郭陂陀小，东阡黍稷垂。铜驼无近信，金雁有哀词。

离乱仍相失，苍茫只自悲。蟪蛄吾与尔，还共故山期。
送仲氏敬美视关中学政时皈心道门兹行染指而已 其三
王世贞（明代）

阅罢晴原蚁战酣，还凭彩笔恣游探。沿陂骑吹翻春涨，入岳星游挂晓骖。

间有壮心怜渭北，定无佳处胜终南。欲知西笑缘何意，来与维摩共一龛。
山居
连文凤（宋代）

无名亦无利，非隐又非仙。
逐兽机心息，闻禽野性便。
俗淳犹近古，人老不知年。
此是山居乐，山中别一天。
仰和令制腊中三白
姜特立（宋代）

六花纷委地，随物赋圆方。
未戒土牛候，先呈玉马祥。
月孤难耀彩，句妙与争光。
不独夸三白，深宜熟五粱。
绍熙壬子劝耕妙胜四首
陈造（宋代）

县曹文墨厌拘缠，野饭山行旧所便。
只道穷途难措足，朝来风日为谁妍。
太常引·姑苏台赏雪
张可久（元代）

断塘流水洗凝脂，早起索吟诗。
何处觅西施？垂杨柳萧萧鬓丝。
何匙藻井，粉香梅圃，万瓦玉参差。
一曲乐天词，富贵似吴王在时。
晚晴
张嵲（宋代）

繁香苦爱飘岐路，风雨何须送晚春。坐久绮霞明落照，屏雷亦解慰游人。
扈跸万宁宫
赵秉文（金朝）

一声清跸九天开，白日雷霆引仗来。花萼夹城通禁籞，曲江两岸尽楼台。

柳阴罅日迎雕辇，荷气分香入酒杯。遥想薰风临水殿，五弦声里阜民财。
和三哥登太行山
韩维（宋代）

三朝恩渥重丘山，论报输忠岂易殚。移疾暂休丞相笔，坐谩犹著侍臣冠。

清樽一笑聊相乐，白首分飞益自叹。闾里从游应有日，凝然性海绝波澜。
古乐府
释斯植（宋代）

晚步入松阴，敛霁人影绝。
唯闻太古音，听之心胆裂。
宫词
张公庠（宋代）

玉堂催下葳蕤锁，除授唯容学士知。
丞相捧麻宣读了，百僚欣惬拜丹墀。
途中旅思二首 其二
鲍溶（唐代）

星出方问宿，睡眼始朦胧。天光见地色，上路车幢幢。

时物既老大，众山何枯空。青冥见古柏，寥朗闻疏鸿。

独步天地间，无因为君忠。白毛寻人忧，生此头发中。

跃马非壮岁，报恩无高功。斯言化为火，日夜焚深衷。
徐秘校过池上见访留五绝句
韩维（宋代）

林暗罢收笋，蹊空初扫花。静中泉落岸，清极雨沾沙。
新秋独夜寄戴叔伦
方干（唐代）

遥夜独不卧，寂寥庭户中。河明五陵上，月满九门东。

万里亲朋散，故园沧海空。归怀正南望，此夕起秋风。
水调歌头 壬寅十月二十四日饮少酒径醉，拥案而寝。中夜酒醒，次其韵，作一篇 其四
吕渭老（宋代）

心肝皆锦绣，落笔尽云烟。诗狂酒兴，要骑赤鲤上青天。

织女回车相劳，指点虚无征路，翻动月明船。举手谢同辈，岂复念渔竿。

我平生，心正似，白云闲。衣冠污我，偶逢游戏到人间。

常念孤云高妙，若作辘轳俯仰，谁复食君残。拜尘金谷辈，都是卧崇安。
夏日对雨寄朱放拾遗
武元衡（唐代）

才非谷永传，无意谒王侯。小暑金将伏，微凉麦正秋。

远山欹枕见，暮雨闭门愁。更忆东林寺，诗家第一流。
寿放翁 其一
赵汝淳（宋代）

问讯山阴老放翁，年来心事与谁同。疏疏翠竹攲明月，落落黄谁立晚风。

鬓雪只缘诗送白，脸霞不是酒留红。君王莫下蒲轮召，万壑千岩正要公。
木兰花慢 以上三首见春梦录
郑禧（元代）

任东风老去，吹不断，泪盈盈。记春浅春深，春寒春暖，春雨春晴。都来杀诗人兴，更落花、无定挽春情。芳草犹迷舞蝶，绿杨空语流莺。玄霜着意捣初成。回首失云英。但如醉如痴，如狂如舞，如梦如惊。香魂只今迷恋，问真仙、消息最分明。后夜相逢何处，清风明月蓬瀛。
谢胡丞寄锡泉十瓶
郭祥正（宋代）

怜我酷嗜茗，远分名山泉。兹山固多锡，泉味甘尤偏。

幸遇佳客便，十缸附轻船。开缸漱清泠，不待同茗煎。

想君民事休，时时造泉边。入碾龙凤碎，浮瓯乳花圆。

一啜未能止，七杯誇玉川。两腋生清风，飞逐蓬莱仙。

江心与谷帘，较之孰为妍。欲报吾子惠，仍思陆生贤。
枣阳妇
觉罗桂芳（清代）

侵晨过襄阳，扑面腥风吼。贼去但空村，孑遗靡鸡狗。

人肉缠草根，狼藉不速朽。流亡未敢归，满地饥乌走。

猛闻人呻吟，悲酸拙破牖。马挝启其门，中有垂死妇。

听妇哭致辞，欲语气先呕。噫昔初病时，问讯烦姑舅。

良人意殷勤，床前时执手。一朝闻寇至，骨肉分离陡。

各思全身命，弃我如敝帚。谁希盗贼怜，不死活亦苟。

恍惚十余日，水浆未入口。所恨不知饥，形气尚缠纠。

奋飞苦不能，残生岂持久。不愿赐良药，不愿分乾糗。

愿污腰间刀，游魂瘗荒阜。乾坤莽风尘，群盗恣芟蹂。

却愁乐死人，丧乱随时有。
流霞岛
林枝桥（明代）

霞片铄金红，坚顽不可扣。流向寒潭侧，左右列门户。

门户划然开，隐见蕊珠台。香炉就石洼，半面蚀藓苔。

花宫钟鼓响，冷然发遐想。两手擘披间，抉破盘古障。

障裂见天隙，白日众星历。影入潭底深，如在昆仑脊。

惝恍落虚无，来路转模糊。东西忽易向，所认石塔孤。

紫霞君安在，金函发秘盖。授我长生文，千秋泛灵海。
早春题僧舍
秦观（宋代）

东园紫梅初破蕾，北涧渌水方通流。
归去一春花月梦，定应多在此中游。
水龙吟 予诞日，不得与儿子必复相会聚者凡
魏初（元代）

上寿，有勇退神仙今不远之句，因以此曲示之平生翰墨箕裘，误蒙＊豸分司早。登车揽辔，风烟万壑，连云鸟道。五载归来，中台无事，江南芳草。记钱塘门外，西湖湖上，登临处，知多少。梦里五云楼阁，正瞻依、玉墀春好。南海阴风、越台暑瘴，不禁怀抱。白粥青齑，平心养气，万缘俱扫。便从今、收拾黄牛十角，只闲中老。
以石竹雪竹诸字赠周余诸友
吴与弼（明代）

节序明朝岁已除，青衫犹辱访侨居。预留拙笔聊相赠，点画虽疏意有馀。
咏张昌宗
冯京（宋代）

一水潆回绕沌村，子房苗裔此间存。
同居八世三千口，可惜君恩未表门。
零陵观大水
沈辽（宋代）

春雨淫不已，江水一夕涨。初闻渐其栅，离明已三丈。

老弱走山去，浮沉困丁壮。高楼半欲没，木杪维舟舫。

睢阜已怀襄，那能辨闾巷。升高瞰其下，犬牙萦叠嶂。

始知地形隘，何由保无恙。湘川浩东下，其势不相让。

安得驱山泽，移徙就空旷。市井安且平，黎民获生养。

群流亦适性，千里肆夷漾。斯怀知未遂，蓬茆独怊怅。
益老于雁山筑庵名曰来风小隐来求诗且约相见 其二
许及之（宋代）

未终棋局烂腰柯，系日长绳竟若何。报国有心祇皎洁，效忠无若恐蹉跎。

秋怀拟向樽前遣，归梦偏于马上多。八月钱塘江上景，可能作意莫相过。
百舌
郑愔（唐代）

百舌鸣高树，弄音无常则。借问声何烦，末俗不尚默。
哀吟赠蔡子骧女
徐积（宋代）

蔡氏之子，彼仲女者。考之古今，如仲者寡。有德之容，有德之性。

所好所习，一出于正。貌庄而丽，气温而醇。女子之中，而有斯人。

慈良端厚，内敏而重。终日寡言，亦不戏弄。字无难易，所见辄识。

不知此女，从何而得。读释氏书，欣然有适。身之所有，皆出自然。

如何不幸，不假之年。扬州道中，死于六月。二十七日，暑气酷烈。

二十九日，三更大殓。形神如生，体亦不变。其气甚洁，其香甚郁。

附于身者，何用珠玉。不知此女，而往何处。杳杳冥冥，云霞烟雾。

世之所有，则维其常。若斯人者，独秀孤芳。吾于其母，是为内兄。

哀吟恻恻，慰其死生。
还京乐
方千里（宋代）

岁华惯，每到和风丽日欢再理。为妙歌新调，粲然一曲，千金轻费。记夜阑沈醉。更衣换酒珠玑委。怅画烛摇影，易积银盘红泪。

向笙歌底。问何人、能道平生，聚合欢娱，离别兴味。谁怜露浥烟笼，尽栽培、艳桃秾李。谩萦牵，空坐隔千山，情遥万水。纵有丹青笔，应难摹画憔悴。
章仓席上
刘宰（宋代）

官舍若幽居，四围山水绿。
中有超诣士，簿书厌拘束。
邂逅文字饮，交契如金玉。
朱弦发清音，纹楸理新局。
一杯复一杯，夜阑更秉烛。
木落夫宇宽，蟹肥酒初熟。
相期壮观游，凭高重送目。
勿令儿曹知，此味我所独。
效东坡送顾子敦体送赵子功令资阳
王灼（宋代）

子功宗室隽，一柱屹苍苍。
投身冠盖窟，所向率披猖。
宏论震俚耳，百川吸满觞。
颇笑中垒尉，岂羡热戟郎。
胡为学蠹鱼，梦入编简香。
作字拟羲献，赋诗逼齐梁。
兹行宰剧邑，人谡挟风霜。
我言百里小，未得施寸长。
上司督租赋，文檄日一箱。
扪此空洞腹，馀事皆秕糠。
耆旧王与董，骨朽神不僵。
努力肥百姓，二子立道傍。
仪曹直庐
陆游（宋代）

春晚气始和，微云淡朝阳，开轩面小庭，露渍蔷薇香。
游丝卷欲尽，忽复百尺长；而我正遗事，枕藉书一床。
谗波虽稽天，未遽妨人狂。
惟当倾绿酒，莫待熟黄粱。
卓文君
周南（宋代）

旷代佳人十六七，肤如凝脂发抹漆。芙蓉为脸玉为容，淡拂眉尖远山色。

夜梧月落秋夜长，孤鸾三叠传高堂。琐窗认得琴心怨，直恐韶华不得当。

瑶环潜送慇勤意，只今犹记来时事。杀身不赎父兄羞，图得岁寒成共蒂。

阳昌市里鹔鹴裘，鸾鉴相看未白头。试拈玉轸拢金拨，新声比似旧声愁。

世间恩爱何时尽，流水落花皆往恨。不愁归避茂陵人，羞逢往日临邛令。

鸳鸯并翅双飞宿，欲话衷肠歌不足。古来应有白头吟，谁念妾身今再辱。
宋泰始歌舞曲十二首 其十二 白纻篇大雅
佚名（隋代）

在心曰志发言诗，声成于文被管丝。手舞足蹈欣泰时，移风易俗王化基。

琴角挥韵白云舒，箫韶协音神凤来。拊击和节咏在初，章曲乍毕情有馀。

文同轨一道德行，国靖民和礼乐成。四县庭响美勋英，八列陛唱贵人声。

舞饰丽华乐容工，罗裳映日袂随风。金翠列辉蕙麝丰，淑姿秀体允帝衷。
登马氏永宁阁和朱漕元顺分韵
张孝祥（宋代）

佛宫昔谁营，犹挟盖世气。应惭割据丑，稍识苦空味。

重檐隐白日，隆栋涌金地。耽耽壁间像，尚可将千骑。

乡来歌舞处，荒棘拥城雉。惟此悲愿成，历劫更兴起。

横撞钟万石，妙响警昏醉。忆当风雪辰，兹事实经始。

老僧喜成就，膜拜颡有泚。唤客馔伊蒲，斋房颇深邃。

空岩才跬步，不往独何谓。径携双竹杖，脚力勇难制。

绣衣两使者，风谊我所畏。相逢瘴海上，此乐岂天惠。

山林与心会，风月可回施。聊乘簿书隙，拚此一日费。

摩挲水边石，胜处欲专美。不用濡漆书，公诗即行记。
读岘山碑
齐己（唐代）

三载羊公政，千年岘首碑。何人更堕泪，此道亦殊时。

兵火烧文缺，江云触藓滋。那堪望黎庶，匝地是疮痍。
暮春
余玉馨（明代）

风柔南陌草芊芊，渐近清和四月天。云净高楼无去雁，雨晴深苑有啼鹃。

扫除花锦铺苔席，摇荡春光飞柳绵。屈指韶华如过隙，可令容易度流年。
杂曲歌辞 其二 宫中乐
令狐楚（唐代）

雪霁长杨苑，冰开太液池。宫中行乐日，天下盛明时。
和范倅十首
曹勋（宋代）

当年越相有青毡，百越于今奠枕眠。
兰玉阶庭传相业，声猷剩在日华边。
平甫与宝觉游金山思大觉并见寄及相见得诗次
王安石（宋代）

漳南开士好丛林，慧剑何年出水心。
独往便应诸漏尽，相逢未免故情深。
槛窥山鸟有真意，窗听海潮非世音。
一笑上方人事好，不知衰境两侵寻。
献韩平原生日
开禧朝士（宋代）

本是神仙服日华，而今癯瘁为王家。
槐龙影转朝方退，閒却南园一院花。
温日观葡萄
邓文原（元代）

满筐圆实骊珠滑，入口甘香冰玉寒。若使文园知此渴，露华应不乞金盘。
杂曲歌辞。古曲五首
施肩吾（唐代）

可怜江北女，惯唱江南曲。摇荡木兰舟，双凫不成浴。

郎为匕上木，妾为笼上灰。归时虽暖热，去罢生尘埃。

夜裁鸳鸯绮，朝织蒲桃绫。欲试一寸心，待缝三尺冰。

怜时鱼得水，怨罢商与参。不如山支子，却解结同心。

红颜感暮花，白日同流水。思君如孤灯，一夜一心死。
江神子 新柳
杨继端（清代）

柔情不断恁年年。小池边。曲栏前。谁撚丝儿、搓得绿阴圆。

逶迤六桥桥畔影，宜带雨，更拖烟。

纤腰齐舞斗婵娟。糁香棉。别离天。无那春愁、三起更三眠。

不是东风偏爱尔，真袅娜，受人怜。
句
吕溱（宋代）

九霄离海峤，一息到天池。
佛祖峰山寺坐月
黎士弘（清代）

错绣诸峰夜色安，烟光树气积高寒。苍茫星汉容人立，喧寂林峦共佛看。

凉月有怀成独笑，清宵无累况登山。纸屏细坐幽如梦，何处幽香满一栏。
游烂柯山四首 其二
李幼卿（唐代）

巨石何崔嵬，横桥架山顶。傍通日月过，仰望虹霓迥。

圣者开津梁，谁能度兹岭。
鹤
张咏（宋代）

共怜洁白本天姿，纵在泥尘性不卑。
况是稻梁厌足日，好寻烟不却归时。
迹参诗雅何年尽，名击仙经四海知。
应到昆丘指来历，曾陪鸳鹭浴华池。
鹧鸪天·小令尊前风玉箫
晏几道（宋代）

小令尊前风玉箫，
银灯一曲太妖娆。
歌中醉倒谁能恨，
唱罢归来酒未消。
春悄悄，夜迢迢，
碧云天共楚宫遥。
梦魂惯得无拘检，
又踏杨花过谢桥。
村溪放艇 其二
嵇璜（清代）

山根好著杉皮屋，寂历无人叩竹扉。知是烟波乘兴去，小舟间载白云归。
言怀别同志
左偃（唐代）

渐老将谁托，劳生每自惭。何当重携手，风雨满江南。
和龙直夫秘校细雨 其一
释道潜（宋代）

细雨连阡陌，轻云湿不飞。池寒鸥自卧，巢冷燕催归。

惨澹疑沈树，飘萧忽近帏。檐花沾已久，稍欲堕人衣。
台阳八景
余文仪（清代）

万水朝宗尽注东，晓云初散日曈昽。漆园但觉虚生白，函谷遥惊气尽红。

和霭渐蒸鲲变化，华光合配月玲珑。长春海国扶桑近，不用挥戈仰再中。
题李叔班山水横卷 其一
颜博文（宋代）

高峰柱层霄，远水没平野。当年居山客，半是爱山者。

桥攲欲沈崖，路险不容马。慎勿誇世人，正要知者寡。
题王元之行徐簿诰词
林希逸（宋代）

文林有底迁登仕，簿领如何压理曹。官制虽殊纶笔美，黄州一字肯轻褒。
眼儿媚 前题
吴重憙（清代）

山如碧玉水如蓝。高士结茅庵。断崖乍劈，危亭欲坠，好驻游骖。

长江一线吞天远，云影淡相涵。半空残照，一行疏雁，数点风帆。
书船山纪年诗后
朱文治（清代）

满纸飞腾墨彩新，谁知作者性情真。寻常字亦饶生气，忠孝诗难索解人。

一代风骚多寄托，十分沈实见精神。随园毕竟耽游戏，不及东川老史臣。
送苏元老自舂陵还
王庭圭（宋代）

云渺苍梧湘渚阔，烟帆初转九疑高。相逢未卒寒温语，此别更为魂梦劳。

江水江花自今古，湖南湖北足风涛。何时舍棹登平陆，却上晴天跨巨鳌。
蟋蟀
郭印（宋代）

秋虫推尔杰，风韵太粗生。
衰草年年恨，寒砧夜夜声。
轴閒催妇织，衣薄念夫征。
谁谓心如石，欹眠不挂情。
赠外兄吴之才
司马光（宋代）

何须观始重，友分固非疏。
况复羁孤极，同经忧患余。
晚成应大器，先得类凡鱼。
游衍陪严忌，声华诵子虚。
蒲轮诏枚叔，驷马宠相如。
莫忘西都日，寒窗夜读书。
宿醉
元稹（唐代）

风引春心不自由，等闲冲席饮多筹。

朝来始向花前觉，度却醒时一夜愁。
颂古一百首
释智愚（宋代）

有力量人终是别，等闲垂手便相应。
如何夜半扶桑日，推上须弥最上层。
同梁汾谒泾阳先生祠坐二泉亭竟日
王畿（明代）

一艇溪回带雨轻，断崖千仞入云平。丹枫石壁先祠古，黄叶山椒野史成。

携茗漫尝新汲水，摩碑为检旧题名。偶谈遗事还增感，坐对寒岩别有情。
评李杜诗有作
许国佐（明代）

文人美人一媚幽，妒之不可效之羞，一以为友一为俦。

愿言相好不相同，笔墨烟粉随人工。
答长安崔少府叔封游终南翠微寺太宗皇帝金沙
李白（唐代）

河伯见海若，傲然夸秋水。小物昧远图，宁知通方士。
多君紫霄意，独往苍山里。地古寒云深，岩高长风起。
初登翠微岭，复憩金沙泉。践苔朝霜滑，弄波夕月圆。
饮彼石下流，结萝宿溪烟。鼎湖梦渌水，龙驾空茫然。
早行子午关，却登山路远。拂琴听霜猿，灭烛乃星饭。
人烟无明异，鸟道绝往返。攀崖倒青天，下视白日晚。
既过石门隐，还唱石潭歌。涉雪搴紫芳，濯缨想清波。
此人不可见，此地君自过。为余谢风泉，其如幽意何。
大科峰是西樵绝顶
李孙宸（明代）

磴道穷跻杳霭间，中天陡绝隔人寰。千岩风起猿馨乱，上界云人鹤驭閒。

独表层台疑碍汉，下窥群岫似非山。何当高揖烟霞侣，天外三山任往还。
蔬食
陆游（宋代）

肉食从来意自疑，斋盂况与病相宜。
老羝昔作春蔬祟，断稿今无晚钓诗。
陌上烟苕谁采采？墙阴风叶正离离。
人生饥饱初何校，一斛槟榔笑汝痴。
句
姚孝锡（宋代）

诗忙疏酒盏，俸薄减厨烟。
挽老苏先生
张焘（宋代）

本朝文物盛西州，独得宗公荐冕旒。
稷嗣草仪书未奏，茂陵辞冕病无瘳。
一门歆向传家学，二子机云并隽游。
守蜀无因奠尊酒，素车应满古原头。
偈颂八十五首
释妙伦（宋代）

瑞岩老还债，出生双耳聩。
扣道首不知，问禅禅不会。
怕冷收帽裙，爱凉解衣带。
上下相依不相怪，由来彼此肚皮大。
次韵和君实寄景仁
韩维（宋代）

予年行七十，惟日就志昏。
虽高鸿鹄举，尚困鸡鹜喧。
壮心久已摧，弱羽不得翻。
每诵少游言，顾惭下泽辕。
蜀公有高志，谢事久杜门。
扰扰世俗务，不复挂口论。
群经杂图史，拥坐如周垣。
上谈千载故，速若水注盆。
客来必命酒，左右拱诸孙。
虽无鼓舞欢，自喜谈笑温。
爷高顾吾私，有类羝触藩。
尚期蓬荜完，亦有桑榆存。
近观敕子诗，尤见朋义敦。
卜居近吾庐，指日驾君轓。
构堂嬉云基，筑圃亦已樊。
前知会合期，不惨离索魂。
想像入第初，亲宾燕华樽。
谈高一理会，体王百疾奔。
共完天纯粹，岂识世诈谖。
方笑司马翁，独乐守空园。
答吴均诗三首 其一
周兴嗣（南北朝）

明灯照暗室，边韶对赵壹。但酌中山酒，唯甘江浦橘。

风动云人箕，雨至月离毕。王丹赠不拜，是我相知日。
寄杨归一
文同（宋代）

出处久异矣，居常劳所思。
烟霄惟子未，鬓发已翁为。
世故岂须问，人生当自知。
林泉闻幸好，足可乐明时。
寿梁无畸尊人少鸾先生
李云龙（明代）

松扉半掩龙鳞老，手撚瑶编坐碧草。千年桃树蒸红霞，一笑东碧为君晓。

君家世代多名贤，昔称伯鸾今少鸾。愿作素臣反初服，厌闻赤帝溺儒冠。

雁翅地边江淼淼，日醉云涛伴鸥鸟。作人落落迈等伦，有子亭亭出物表。

龙蛇佳气自东流，瑶草琪花一夕抽。歌罢紫芝春似海，倒骑青龙向罗浮。
夏日喜雨呈蒋怿庵镛刺史
蔡廷兰（清代）

赤熛扬明威，旱魃煽其怒。炎炳谁操持，阴阳失调护。

万里烧长空，四围燃火树。草木燋乾枯，飞鸟不得度。

泉壑绝涓流，禾苗尽偃仆。仰食资东瀛，舟楫来何暮。

敢望盈箱求，翻遭闭籴误。一粒一酸辛，负挈满道路。

吁嗟中泽鸿，几为涸辙鲋。贤哉良司牧，下车询农务。

丰歉递相寻，灾祲亦定数。胡兹孤岛黔，奈何抱沉痼。

圣世宏宽仁，轻徭复薄赋。无如瘠土贫，风旱频年遇。

生计窘耕渔，颠连憯莫诉。我民竟何辜，对天默呼吁。

方版疏一通，云坛香一炷。有谪则祸予，莫俾民太苦。

忽然触石云，散作漫天雾。阴霾昼迷濛，玉虎晨鸣呴。

列缺并飞廉，屏翳齐交互。须臾沛滂沱，岸谷倏崩注。

或为空中丝，或似草间露。连朝积霪霖，十日沃沾霔。

化泽遍均匀，天公周布濩。村墅沐新膏，原田发生趣。

农夫拜官赐，一祷逢甘澍。早谷馀高粱，晚季卜秋穫。

花生绵根荄，朱蓣长园圃。幸无台飓伤，又免蝗螟蠹。

米价渐渐低，粮运源源赴。更须惩奸商，专市亦可恶。

开仓议平粜，救荒良有具。驱鼠防穿墉，彻桑及未雨。

惭予枵腹谈，迂腐呈俚句。蒿目怜苍黎，空拳策富裕。

再三白当途，缓急慎所措。愿奉太平觞，讴歌乐含哺。
又和郑府判侯字韵
杜范（宋代）

野人漫学事王侯，宦牒相从得俊游。
著眼丹铅常午夜，转头萸菊已深秋。
几多陈迹成今古，莫对清尊话去留。
自幸趋隅陪玉尘，如今何止识荆州。
韦氏池亭同元美子与子相赋 其三
李攀龙（明代）

幽亭斜日乱松声，下有沧浪可濯缨。求友花间黄鸟出，垂天城上夏云生。

梁园作赋千年事，河朔衔杯万古情。莫恨风流吾辈晚，邹阳袁绍汉时名。
游大涤山
蔡准（宋代）

大涤洞沉沉，天柱峰嶪嶪。
人世悲落花，观松无易叶。
朝夕樵风生，云鹤闲情惬。
何当采玉芝，真踪从此蹑。
蕊珠间·印泥，为陆医生作
杨玉衔（清代）

朵云心笺，霞尾露泫。芝英红茜。想前身，在珠宫，捣霜同炼。

辰砂曾碾。甲葱尖溅。唾绒口脂分艳。定磁伴。考槃余事待选。

油沁冰纹鬃眼。水银金玺，恍惚元封曾见。口珰缄腻，肌丝茸软。

教看寸丹深浅。
寓郁林著易传有感 其二
李纲（宋代）

羲文作易仲尼传，究极阴阳本自然。妙理欲求须得象，至言已契可忘筌。

绝编何啻须三过，知命从今加数年。叹息时无邵康节，数该今古与谁研。
闺怨
胡仲弓（宋代）

君居楚尾妾吴头，咫尺天涯作许愁。
多谢有情江上月，夜深分照两家楼。
送老闻归安公
释绍昙（宋代）

楼至一双粗脚踪，分明弄假却成真。
去将锹子从跟划，免踏春泥惑乱人。
谢邵德称示淳熙圣孝诗
杨万里（宋代）

古人浪语笔如椽，何人解把笔题天。
昆仑为笔点海水，青天借作一张纸。
作商猗那周皇矣，廷尉簿正邵夫子。
淳熙圣孝贯三光，题大如天谁敢当。
夫子一洒金玉章，银河吹笙间琳琅。
吉甫奚斯鸿鴈行，彼何人哉唐漫郎。
夜来玉虫杂金粟，老夫春寒眠不足。
起来拾得圣孝诗，灯花阿那圣得知。